આ પહેલા ગત મહિનાના છેલ્લા અઠવાડિયામાં વૉશિંગટનમાં પાકિસ્તાનના વડા પ્રધાન ઇમરાન ખાન અને રાષ્ટ્રપતિ ટ્રમ્પ વચ્ચે મુલાકાત થઈ હતી. 

ઇમરાન ખાન અને ટ્રમ્પ જ્યારે મળ્યા હતા ત્યારે ભારતે કાશ્મીરની સ્વાયત્તાને ખતમ કરી ન હતી. 

તે સમયે ઇમરાન ખાન માટે પાકિસ્તાન માટે ફંડ એકત્રિત કરવું મહત્ત્વનું હતું. 

ઇમરાન સાથે મુલાકાત દરમિયાન જ ટ્રમ્પે કહી દીધું હતું કે 'વડા પ્રધાન મોદીએ જાપાનમાં તેમની સામે કાશ્મીર મામલે દરમિયાનગીરી કરવાની રજૂઆત કરી હતી.'

જોકે ભારતે તાત્કાલિક ધોરણે આ વાતને નકારી દીધી હતી. 

ઇમરાન ખાન અમેરિકાથી પરત ફર્યા તો તેમણે કહ્યું હતું કે એવું લાગી રહ્યું છે જાણે વર્લ્ડ કપ જીતીને આવ્યા છે. 

કહેવામાં આવી રહ્યું હતું કે ટ્રમ્પે દરમિયાનગીરીની વાત કહીને પાકિસ્તાનની લાઇનનું સમર્થન કર્યું છે. 

ઇમરાન ખાન અમેરિકાથી પરત ફર્યા તેને માંડ 9 દિવસ જેટલો સમય થયો હતો કે ભારતે જમ્મુ-કાશ્મીરમાંથી કલમ 370ને હટાવવાની ઘોષણા કરી નાખી. 

ભારતની આ ઘોષણા ઇમરાન ખાન માટે અણધારી હતી. 

ઇમરાન ખાન અને ટ્રમ્પની મુલાકાતના એક મહિના બાદ ફ્રાન્સના બિયારિત્ઝમાં મોદી અને ટ્રમ્પ વચ્ચે મુલાકાત થઈ. 

ઇમરાન ખાન સાથે ટ્રમ્પે ... બીજા 4000 અક્ષરો માટે લેખ ચાલુ રાખો:
મુલાકાત દરમિયાન કાશ્મીર મામલે દરમિયાનગીરીની વાત કરી હતી પરંતુ ફ્રાન્સમાં મોદીને મળ્યા તો કહ્યું કે કાશ્મીરના મામલે ભારત- પાકિસ્તાન મળીને સમાધાન લાવશે. 

મોદી અને ટ્રમ્પની આ મુલાકાત બાદ વડા પ્રધાન ઇમરાન ખાને દેશને સંબોધિત કરતા કહ્યું કે, "કાશ્મીર મામલે દુનિયા સાથ આપે કે ન આપે, પાકિસ્તાન તેના માટે છેલ્લા શ્વાસ સુધી લડશે."

પાકિસ્તાન કાશ્મીર મામલે ભારત સરકારના નિર્ણયની વિરુદ્ધ પોતાની વાત દરેક મંચ પર કહે છે પરંતુ તેને ક્યાંય મોટી સફળતા મળી નથી. 

આ જ પ્રવાસ દરમિયાન મોદીની મુલાકાત ફ્રાન્સના રાષ્ટ્રપતિ ઇમેન્યુએલ મેક્રોન સાથે પણ થઈ. 

મેક્રોને પણ કહ્યું કે ભારત અને પાકિસ્તાન પરસ્પર મુદ્દાનું સમાધાન લાવશે.

મેક્રોનને મળ્યા બાદ મોદી સંયુક્ત અરબ અમીરાત ગયા હતા. 

યૂએઈએ વડા પ્રધાન મોદીને પોતાના સર્વોચ્ચ નાગરિક સન્માન 'ઑર્ડર ઑફ ઝાયેદ'થી સન્માનિત કર્યા હતા. 

યૂએઈમાં મોદીને મળેલા મોટા સન્માન મામલે પાકિસ્તાનથી તીખી પ્રતિક્રિયાઓ આવી. 

પાકિસ્તાની સેનેટના ચૅરમૅને તો યૂએઈના પોતાના પ્રવાસને જ રદ્દ કરી નાખ્યો. 

જોકે, ત્યારબાદ પાકિસ્તાનના વિદેશમંત્રી શાહ મહેમૂદ કુરૈશી સામે આવ્યા અને કહ્યું કે 'ડિપ્લોમસી ધર્મથી અલગ હોય છે.'

કાશ્મીરનો મુદ્દો મોટો ન બની શક્યો?

તેવામાં સવાલ એ ઉઠે છે કે શું કાશ્મીર પર પાકિસ્તાન આખી દુનિયાના નેતાઓનું ધ્યાન ખેંચી શક્યું છે કે જેના માટે તે સતત પ્રયાસ કરી રહ્યું છે?

અમેરિકામાં પાકિસ્તાનના રાજદૂત રહી ચૂકેલા હુસૈન હક્કાનીએ ટ્વિટર પર લખ્યું છે કે, "ટ્રમ્પ હવે કહી રહ્યા છે કે ભારત-પાકિસ્તાન કાશ્મીર સમસ્યા મામલે પરસ્પર સમાધાન લાવશે. તો શું દરમિયાનગીરીની વાત એમ જ તેમણે કહી હતી?"

G-7 દેશોની બેઠકમાં પણ કાશ્મીર કોઈ મુદ્દો ન બન્યો. 

ન્યૂયોર્ક ટાઇમ્સે લખ્યું છે કે G-7ની બેઠકમાં ઈરાન અને ચીન સાથે ટ્રેડ વૉર મહત્ત્વના મુદ્દા હતા. 

ફ્રાન્સના રાષ્ટ્રપતિ ઇમૈન્યુએલ મેક્રોને બેઠકમાં અચાનક ઈરાનના વિદેશમંત્રી ઝવ્વાદ ઝરીફને બોલાવી લીધા હતા. 

યૂરોપિયન દેશ ઇચ્છે છે કે અમેરિકા ઈરાન સાથે પરમાણુ કરાર ન તોડે. 

ટ્રમ્પે આ પ્રયાસને નકાર્યો નહીં અને તેમણે કહ્યું કે તેઓ ઈરાનના રાષ્ટ્રપતિ હસન રૂહાની સાથે મુલાકાત કરી શકે છે. 

ચીન સાથે ચાલી રહેલા ટ્રેડ વૉર મામલે પણ ટ્રમ્પ વાતચીત કરવા માટે તૈયાર છે પરંતુ કાશ્મીર મામલે આ મંચ પર કોઈ ચર્ચા ન થઈ. 

કાશ્મીર મામલે વડા પ્રધાન મોદીએ ટ્રમ્પની સામે કહ્યું કે, "આ દ્વિ-પક્ષીય મુદ્દો છે અને...